โต้งแจงขาดทุน2.6แสนล.รวมหลายสินค้าเกษตร
กิติรัตน์ระบุตัวเลขขาดทุน 2.6 แสนล้านเป็นการรวบรวมหลายสินค้าเกษตรไม่ใช่จำนำข้าวอย่างเดียว สั่งสศค.ทำข้อมูลแจงมูดี้ส์
7 มิ.ย. 2556

กิติรัตน์ระบุตัวเลขขาดทุน 2.6 แสนล้านเป็นการรวบรวมหลายสินค้าเกษตรไม่ใช่จำนำข้าวอย่างเดียว สั่งสศค.ทำข้อมูลแจงมูดี้ส์
เมื่อวันที่ 7 มิ.ย. นายกิตติรัตน์ ณ ระนอง รองนายกรัฐมนตรี และรมว.การคลัง กล่าวว่าตัวเลขขาดทุน 2.6 แสนล้านบาทที่คณะกรรมการปิดบัญชีโครงการรับจำนำผลผลิตการเกษตรรายงานออกมานั้นเป็นตัวเลขที่รวมรวบพืชผลทางการเกษตรต่อเนื่องหลายปี และ หลายสินค้าเกษตร ไม่ใช่แต่ผลของการรับจำนำข้าวเพียงอย่างเดียว ซึ่งต้องมีการพิจารณารายรับ ราคาสินค้า ค่าเสื่อมสภาพของสินค้าเกษตรอื่นๆ ด้วย 
ทั้งนี้ได้มอบหมายให้ สำนักงานเศรษฐกิจการคลัง (สศค.) ทำข้อมูลชี้แจ้ง สถาบันจัดอันดับความน่าเชื่อถือ มูดี้ส์ อินเวสเตอร์ เซอร์วิส เพื่อให้ได้รับทราบข้อมูลที่แท้จริงต่อไป 
นอกจากนี้ ได้กำชับให้กระทรวงพาณิชย์ (พณ.) ใช้ข้อมูลเดียวกับคณะกรรมการปิดบัญชีโครงการรับจำนำผลผลิตการเกษตรของกระทรวงการคลังเพียงที่เดียวเท่านั้น เพื่อป้องกันข้อมูลที่คลาดเคลื่อน
นายกิตติรัตน์ กล่าวอีกว่า ขณะที่ประเด็นวงเงินการบริหารจัดการโครงการรับจำนำข้าวปีการผลิต2554/2555 จะเกินวงเงินที่ตั้งไว้ที่ 500,000 ล้านบาทหรือไม่ ยังไม่สามารถเปิดเผยได้ใน แต่ที่ผ่านมาคณะรัฐมนตรีได้มีมติให้กระทรวงการคลังขยายวงเงินรับจำนำได้ 
ทั้งนี้เมื่อช่วงสายที่ผ่านมา น.ส.ยิ่งลักษณ์ ชินวัตร นายกรัฐมนตรี ได้เรียกรัฐมนตรีในส่วนของพรรคเพื่อไทยเข้าประชุมด่วนที่บ้านพิษณุโลก โดยคาดว่าน่าจะเป็นการหารือประเด็นโครงการรับจำนำข้าว 
ด้าน นายอภิสิทธิ์ เวชชาชีวะ หัวหน้าพรรคประชาธิปัตย์ (ปชป.) กล่าวว่า ขอเรียกร้องให้คณะอนุกรรมการการระบายข้าวออกมาเปิดเผยตัวเลขการระบายข้าวที่แท้จริงสู่สาธารณะชน พร้อมตั้งข้อสังเกตว่ากระทรวงพาณิชย์น่าจะนำตัวเลขการขาดทุนที่เกิดจากการระบายข้าวแจ้งให้กับ น.ส.ยิ่งลักษณ์ ชินวัตร นายกรัฐมนตรีแล้ว แต่เหตุใดนายกรัฐมนตรีจึงปกปิด โดยคาดว่าความเสียหายที่เกิดขึ้นนั้นไม่ต่ำกว่า 2แสนล้านบาท